ועדת הכספים, כנסת 18, פרוטוקול מספר 91, 2009-07-05 16:00

אלכס מילר: אני מתכבד לפתוח את ישיבת ועדת הכספים בנושא הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, פרק ל"ד: שונות, סעיף 261 – הפחתת הגירעון.

יהודה סבן: בסעיף הזה יש שני תתי סעיפים כאשר הראשון מדבר על מתווה של הפחתת הגירעון על פני שנים.

יהודה סבן: לפי החוק הקיים, שיעור הגירעון כאחוז מהתוצר צריך להיות עד אחוז אחד.

יהודה סבן: כתוצאה מהירידה המאוד משמעותית שהייתה במסים בסוף שנת 2008 והתחזיות לשנת 2009 ו-2010, התחזיות לירידה בהכנסות ממסים כשלעצמן, יגרמו לכך ששיעור הגירעון יגיע לכ-6 אחוזים בשנת 2009 ול-5.5 אחוזים בשנת 2010.

יהודה סבן: כאן אנחנו מבקשים לתקן את החוק שכאמור קובע מגבלה של אחוז אחד ובעצם להתאים אותו למתווה הירידה בהכנסות ממסים ולקבוע גם בהמשך מתווה של שיעור גירעון גם לשנים הבאות.

יהודה סבן: זה הסעיף הראשון.

יהודה סבן: הסעיף השני מתייחס לגודל הממשלה והוא מתיר לממשלה להוציא מעבר ל-1.7 אחוז עוד 1.35 אחוז בשנת 2009 ובשנת 2010, בעיקר לטובת הטיפול במשבר.

יהודה סבן: אלו שני הסעיפים.

אני רוצה לשאול לגבי שנת הכספים, סעיף 2.

בכוונה כתבתם בסוף שנת הכספים 2008?

אסי קליין: כן.

זה תיקון שאתם רוצים לתקן?

ריקי הרמן: תיקון מקביל שיש לנו גם לחוק הפחתת הגירעון בדו-תקציבי, לגבי 2008.

ריקי הרמן: בשנת הכספים התייחסנו רק ל-2009 ו-2010.

ריקי הרמן: זה בסדר.

ריקי הרמן: במקום שנת כספים, שנת תקציב.

אלכס מילר: אפשר לקרוא את הצעת החוק.

אלכס מילר: חברי כנסת שרוצים להגיש הסתייגויות, לפי התקנון אמורים להיות בישיבת הוועדה.

לגבי הגשת הסתייגויות, צריך לנמק אותן.

ככל שההסתייגות שלהם היא הסתייגות מהותית, הם צריכים לבוא ולנמק את ההסתייגות המהותית שלהם

אלכס מילר: אני מאמין שחברי הכנסת מודעים לזה וכל אחד יחליט את מה שהוא צריך להחליט לגבי הסתייגויות.

אסי מסינג: 261.

אסי מסינג: תיקון חוק הפחתת הגירעון והגבלת ההוצאה התקציבית.

אסי מסינג: בחוק הפחתת הגירעון והגבלת ההוצאה התקציבית, התשנ"ב-1992 (להלן – חוק הפחתת הגירעון) - (1) בסעיף 5, במקום פסקה (4) יבוא: "(4) בשנת הכספים 2009 – באופן שלא יעלה על 6 אחוזים.

אסי מסינג: (5) בשנת הכספים 2010 –באופן שלא יעלה על 5.5 אחוזים.

אסי מסינג: (6) בשנת התקציב 2011 – באופן שלא יעלה על 3 אחוזים.

אסי מסינג: (7) בשנת התקציב 2012 – באופן שלא יעלה על 2 אחוזים.

אסי מסינג: (8) בשנת התקציב 2013 – באופן שלא יעלה על 1.5 אחוז.

אסי מסינג: (9) בשנת התקציב 2014 ואילך – באופן שמדי שנה לא יעלה על 1 אחוז".

אסי מסינג: (2) אחרי סעיף 8 יבוא: "9.

אסי מסינג: הוראת שעה לשנים 2009 ו-2010 – מימון ההוצאות הנובעות מהמשבר העולמי (א) על אף הוראות סעיף 6א, נוכח השפעת המשבר העולמי על המשק הישראלי, בכל אחת משנות הכספים 2009 ו-2010, רשאית הממשלה להגדיל את סכום ההוצאה הממשלתית, בשיעור נוסף על השיעור האמור בסעיף 6א שלא יעלה על 1.35 אחוז ביחס לסכום ההוצאה הממשלתית בשנת הכספים 2008, המחושב לפי סעיף 6א.

אסי מסינג: (ב) הגידול בסכום ההוצאה הממשלתית כאמור בסעיף זה, לא יובא בחשבון כחלק מסכום ההוצאה הממשלתית בשנים 2009 ו-2010 לצורך חישוב סכום ההוצאה הממשלתית לפי סעיף 6א בשנים הבאות".

אלכס מילר: תודה.